**ИЗВЕШТАЈ О РАДУ ИНСПЕКЦИЈЕ ЗА САОБРАЋАЈ, ПУТЕВЕ И ДРУМСКИ САОБРАЋАЈ ЗА 2022. ГОДИНУ**

 Инспекција за саобраћај, путеве и друмски саобраћај Одељења за инспекцијске послове Градске управе града Прокупља обавља послове који су законским и подзаконским прописима стављени у надлежност при чему се примењују следећи прописи:

- Закон о превозу путника у друмском саобраћају („Сл. гласник РС“, број 68/2015, 31/2019 и 9/2020);

- Закон о превозу терета у друмском саобраћају („Сл. гласник РС“, број 68/15 и 41/2018);

- Закон о путевима („ Сл. гласник РС“, број 41/2018 и 95/2018 – др. закон);

- Закон о инспекцијском надзору („Сл. гласник РС“, број 36/2015, 44/2018 – др. закон и 95/2018);

- Закон о општем управном поступку („Сл. гласник РС“, број 18/2016, 95/2018 – аутентично тумачење и 2/2023 – одлука УС);

- Закон о прекршајима („Сл. гласник РС“, број 65/2013, 13/2016, 98/2016 – одлука УС, 91/2019 – др. закон и 112/2022 – одлука УС);

- Правилник о саобраћајној сигнализацији („Сл. гласник РС“, број 85/2017 и 14/2021);

- Одлука о такси превозу путника на територији града Прокупља („Сл. лист града Прокупља“, бр. 6/2020);

- Одлука о јавном превозу у друмском саобраћају на територији града Прокупља („Сл. лист града Прокупља“, бр. 57/2022);

- Одлука о општинским и некатегорисаним путевима и улицама на територији града Прокупља („Сл. лист града Прокупља“, бр. 58/2020);

- Одлука о регулисању саобраћаја на подручју града Прокупља („Сл. лист општине Прокупље“, бр. 2/2003).

 На пословима инспектора за саобраћај, путеве и друмски саобраћај у оквиру Одељења за инспекцијске послове распоређена су два извршиоца.

 Инспекција за саобраћај, путеве и друмски саобраћај спроводила је редовне, ванредне, контролне и допунске инспекцијске надзоре, који су према облику били теренски и канцеларијски. Инспектори су вршили надзор над обављањем градског и приградског превоза путника у локалном превозу и то: линијски, посебан линијски, ванлинијски и такси превоз путника, јавни превоз терета, превоз за сопствене потребе; утврђивање услова путничких возила за обављање делатности такси превоза; стање општинских путева, улица и некатегорисаних путева; хоризонталну и вертикалну саобраћајну сигнализацију; контролу стања аутобуских стајалишта; услове одвијања саобраћаја на општинским путевима, улицама и некатегорисаним путевима, спровођење мера заштите општинских путева, улица и некатегорисаних путева; радове на одржавању општинских путева, улица и некатегорисаних путева, његових делова и путних објеката; контрола заузећа општинских путева, улица и некатегорисаним путевима; раскопавање и довођење у технички исправно стање јавних саобраћајних површина; увођење привременог режима саобраћаја и друге послове надзора у друмском саобраћају.

 У вршењу инспекцијског надзора инспекција за саобраћај, путеве и друмски саобраћај сарађује са другим надлежним инспекцијама, правосудним органима и Министарством унутрашњих послова а нарочито са саобраћајном полицијом.

 Инспекција за саобраћај, путеве и друмски саобраћај редовно је пратила промене законских прописа и одлука Скупштине града Прокупља, правовремено информисала јавност објављивањем важећих прописа, планова инспекцијског надзора и контролних листа на сајту града, пружала стручне и саветодавне подршке надзираним субјектима и лицима која остварују одређена права.

 У извештајном периоду у оквиру послова из надлежности инспекције за саобраћај, путеве и друмски саобраћај у свим областима рада и надзора вршени су надзори како по службеној дужности, тако и по захтеву странака и укупно је примљено 198 предмета, где су доношена решења о испуњености услова путничких возила и возача у области такси превоза – 80 комада; решења о налагању мера у вези заштите и одржавања путева и улица на територији града; налагање мера у вези са саобраћајном сигнализацијом; сачињено је 55 службених белешки у вези са контролом такси превоза путника, јавног градског и приградског превоза путника у погледу придржавања овереног и регистрованог реда вожње.

 Контролни инспекцијски надзори вршени су код утврђивања извршења мера које су предложене или наложене надзираном субјекту у оквиру редовног или ванредног инспекцијског надзора. Инспектори су у току 2022. године пратили извршења решења која су донета у виду канцеларијске или теренске контроле инспекцијског надзора како би се утврдило да ли су мере које су изречене решењем извршене.

 У месецу јануару, фебруару, новембру и децембру вршена је ванредна контрола зимског одржавања путева и улица на територији града Прокупља.

 Укупан број вануправних предмета је један, а односи се на доставу података Градском правобранилаштву града Прокупља.

 У поступцима инспекцијских надзора нису затечени нерегистровани субјекти те нису предузимане мере против истих.

 Током 2022. године инспекција је обављала послове инспекцијског надзора са превентивним деловањем изричући превентивне мере када је то било потребно да би се спречио настанак незаконитости. Превентивне мере спроводиле су се и кроз упозоравање надзираног субјекта о његовим обавезама из закона и других прописа, као и прописаним радњама, мерама и санкцијама за поступање супротно одредбама. Превентивно деловање имало је за циљ смањење ризика односно штетних последица и вероватноће њиховог настанка. Превентивно се деловало и тако што је саобраћајна инспекција пружала стручну помоћ у вршењу поверених послова и послова из изворне надлежности локалне самоуправе, свим заинтересованим и надзираним субјектима у смислу давања обавештења и објашњења, упознавања са обавезама и прописима и указивање надзираним субјектима на могуће односно штетне последице незаконитог рада.

 У поступцима инспекцијских надзора инспекција за саобраћај, путеве и друмски саобраћај је прослеђивала другим инспекцијама записнике, дописе и информације о утврђеном чињеничном стању, а чији предмет контроле није у њеној надлежности у складу са чланом 30. Закона о инспекцијском надзору. То се, пре свега, односи на деонице државних путева који пролазе кроз град Прокупље.

 Инспектори су у сарадњи са руководиоцима и запосленима на управним и нормативним пословима учествовали у изради одлука и аката из делокруга рада инспекције за саобраћај, путеве и друмски саобраћај и начину примене чланова који су непрецизно и нејасно дефинисани појединим прописом. Инспектори су такође учествовали у спровођењу поступка избора превозника у јавном градском и приградском превозу, као и у поступку израде пројекта техничког регулисања саобраћаја на територији града Прокупља.

 У току 2022. године није било притужби на рад инспекције за саобраћај, путеве и друмски саобраћај.

Инспекција је у свом раду за потребе инспекцијског надзора користила информационе податке Агенције за привредне регистре, Републичког геодетског завода, као и податке Министарства унутрашњих послова.